টিএমএসএসের পরিচালক (এইচআরএম অ্যান্ড অ্যাডমিন) শাহাজাদী বেগম বলেন, ‘পদ ও যোগ্যতা অনুসারে আবেদন যাচাই-বাছাই করে যোগ্যদের মোবাইলে এসএমএসের মাধ্যমে জানিয়ে দেওয়া হবে নির্বাচনী পরীক্ষার তারিখ, সময় ও স্থান। নির্বাচনী পরীক্ষার দিন শিক্ষাগত যোগ্যতার মূল সনদ ও অভিজ্ঞতার সনদ সঙ্গে রাখতে হবে। পদ অনুসারে নেওয়া হবে লিখিত ও মৌখিক পরীক্ষা। সহকারী পরিচালক থেকে ব্রাঞ্চ ম্যানেজার ও শাখা হিসাবরক্ষক-কাম-কম্পিউটার অপারেটর (মাইক্রোফিন্যান্স) পদে ৫০ নম্বরের লিখিত এবং ৫০ নম্বরের মৌখিক পরীক্ষা নেওয়া হবে। লোন অফিসার, সিনিয়র সুপারভাইজার, ফিল্ড সুপারভাইজারসহ অন্যান্য পদের জন্য শুধু ৫০ নম্বরের মৌখিক পরীক্ষা নেওয়া হয়। লিখিত পরীক্ষায় ঋণ কার্যক্রম, এমএফআই টার্মস, উন্নয়ন কার্যক্রম, এনজিও নীতিমালা, ঋণ বিতরণ, পরিচালন, আদায়, ব্যবস্থাপনা ইত্যাদি বিষয়ে প্রশ্ন করা হয়ে থাকে। সব পদের মৌখিক পরীক্ষায় ঋণ কার্যক্রম, সাধারণ জ্ঞান, হিসাবসংক্রান্ত প্রাথমিক বিষয়ে প্রশ্ন করা হয়ে থাকে।